user
ငရုတ်သီးစိမ်းငံပြာရည်ချက် ပြုလုပ်နည်း
assistant
ကြက်သွန်နီ ၅ လုံးနဲ့ ကြက်သွန်ဖြူ ၃ မွှာလောက်ကို ညှက်နေအောင်ထောင်းထားပါ။ ပုဇွန်ခြောက် လက်တဆုပ်စာလောက်ကို ရေဆေးပြီး မညှက်တညှက်ထောင်းပါ။ ငရုတ်သီးစိမ်း ၁၀ တောင့်လောက်ကို သတ်သတ် ထောင်းထားပါ။
အိုးထဲကို ဆီ လိုသလောက်ထည့်ပါ။ ဆီဆူလာလျှင် နနွင်းမှုန့်အနည်းငယ် ထည့်ပါ။ ကြက်သွန်ဖြူ/နီ ထည့်ပြီး ဆီသပ်ပါ။ အနံ့လေးမွှေးပြီး ကြက်သွန်နီလေး နွမ်းလာပြီဆိုရင် 
 ထောင်းထားတဲ့ပုဇွန်ခြောက်ကို ထည့်ပါ။ အရသာအတွက် ငံပြာရည်၊ အချိုမှုန့်၊ ကြက်သားမှုန့်ထည့်ပါ။ ငရုတ်(ငြုပ်)သီးခွဲခြမ်း ထမင်းစားဇွန်းနဲ့ ၂ ဇွန်းလောက် ထည့်ပြီး မွှေပေးပါ။ ပြီးလျှင် ရေအနည်းငယ်ထည့်ပါ။ ရေဆူလာပြီဆို၊ ထောင်းထားတဲ့ ငြုပ်(ငရုတ်)သီးစိမ်းကို ထည့်ပြီး ခနအုပ်ထားပါ။ 
ဆီပြန်လာပြီဆိုလျှင် အရသာလေးမြည်းပြီး ချလို့ရပါပြီ။ အသားဟင်းတောင်မလိုပဲ၊ တမျိုးထဲစားရင်တောင် ထမင်းမြိန်တဲ့ဟင်းလေးဖြစ်ပါတယ်ရှင့်။